Neels en sy Flo se liefdespad skeiNeels van Jaarsveld. (Foto: kykNET) Die akteur Neels van Jaarsveld (42) en sy televisieliefde Florinda Hearn (27) het bekendgemaak dat hulle verhouding beëindig is. Die paartjie het mekaar in die eerste seisoen van die kykNET-maatsoekreeks Op my eish! ontmoet. Van Jaarsveld het in die slotepisode van dié reeks vir Hearn gekies en toe ŉ gedig deur die digter Kaalwoorde voorgelees, het Maroela Media vroeër berig. “Ek wil kaalvoet, stofpad, reguit na jou hart toe loop. Ek gaan nie die hek oop maak nie, ek gaan sommer bo-oor klouter. Ek gaan my bagasie net daar los.” Hulle het ook aan die einde van die program deur ŉ reeks foto’s verklap dat hulle “steeds dolgelukkig” is en dat hulle, noudat die verhouding nie meer ŉ geheim hoef te wees nie, soveel moontlik tyd saam deurbring. Hearn het dié nuus Woensdag aan Maroela Media bevestig. “Ja, ons verhouding is al ŉ geruime tydjie terug beëindig.” Van Jaarsveld was nie beskikbaar vir kommentaar nie.